
Text rozhodnutia
Súd: Krajský súd Banská Bystrica Spisová značka: 20Sa/57/2016 Identifikačné číslo súdneho spisu: 6016200977 Dátum vydania rozhodnutia: 20. 10. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6016200977.1 Uznesenie Krajský súd v Banskej Bystrici, ako správny súd, v právnej veci žalobcu : E. H., nar. X. X. . XXXX, t.č. N. I. N. P. X, proti žalovanej : Sociálnej poisťovni - ústrediu, so sídlom v Bratislave, 29 augusta č. 8, 813 63 Bratislava, o preskúmanie zákonnosti rozhodnutia č. XXX XXX XXXX X zo 8. júna 2016 o zamietnutí žiadosti o zvýšenie sumy invalidného dôchodku, takto r o z h o d o l : I. Súd konanie vo veci rozhodnutia žalovanej č. XXX XXX XXXX X zo dňa 8. júna 2016 zastavuje. II. Po právoplatnosti rozhodnutia o zastavení konania vec postúpi generálnemu riaditeľovi Sociálnej poisťovne so sídlom v Bratislave, ul. 29 augusta č.8. III. Žiaden z účastníkov nemá právo na náhradu trov konania. o d ô v o d n e n i e : 1. Napadnutým rozhodnutím žalovaná zamietla podľa § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. a podľa § 29 ods. 1 zákona č. 100/1988 Zb. o sociálnom zabezpečení v znení neskorších predpisov žiadosť žalobcu o zvýšenie sumy invalidného dôchodku. 2. Žalobca dňa 13. júla 2016 podal návrh na preskúmanie rozhodnutia žalovanej č. XXX XXX XXXX X zo dňa 8. júna 2016, ku ktorému predložil lekársku správu o spirometrickom a psychologickom vyšetrení. 3. Skôr, než pristúpil súd k vecnému preskúmaniu napadnutého rozhodnutia, zaoberal sa otázkou, či sú splnené procesné podmienky konania vzhľadom na novú právnu úpravu účinnú od 1. júla 2016. 4. Podľa § 293dp ods. 2 zákona č. 461/2003 Z. z. o sociálnom poistení opravný prostriedok proti rozhodnutiu vydanému pred 1. júlom 2016, ktorý bol podaný v súlade s predpismi účinnými v čase rozhodnutia a bol doručený súdu po 30. júni 2016, sa považuje za odvolanie podľa zákona účinného od 1. júla 2016 podané riadne a včas. 5. Podľa § 215 ods. 4 citovaného zákona v znení účinnom od 1. júla 2016 o odvolaní proti rozhodnutiu ústredia rozhoduje generálny riaditeľ. 6. Súd z obsahu spisu zistil, že žalovaná vydala rozhodnutie o zamietnutí žiadosti žalobcu o zvýšenie sumy invalidného dôchodku 8. júna 2016 (t. j. pred júlom 2016) a žalobca sa voči nemu odvolal 18. júla 2016 ( t. j. po 30 júni 2016), preto sa jeho odvolanie v súlade s ustanovením § 293dp ods. 2 zákona č. 461/2003 Z. z. o sociálnom poistení považuje za odvolanie podľa tohto zákona, o ktorom rozhoduje podľa 215 ods. 4 generálny riaditeľ Sociálnej poisťovne. 7. Podľa § 18 ods. 1 zákona č. 162/2015 Z. z. Správny súdny poriadok (ďalej aj len „SSP“) ak správny súd zistí, že vec nepatrí do právomoci súdov, konanie zastaví; ak možno zistiť iný orgán, do ktorého právomoci vec patrí, správny súd mu vec po zastavení konania uznesením postúpi. 8. Z uvedeného je zrejmé, že rozhodnutie o odvolaní žalobcu z 18. júla 2016, ktoré bolo doručené Krajskému súdu v Banskej Bystrici, nepatrí do právomoci súdov, preto tunajší súd postupoval podľa § 99 písm. h) SSP v spojení s ustanovením § 18 ods.1 SSP, konanie vo veci zastavil a po právoplatnosti rozhodnutia vec postúpi na rozhodnutie orgánu, do ktorého právomoci patrí, t.j. generálnemu riaditeľovi Sociálnej poisťovne. 9. Súd o náhrade trov konania rozhodol podľa § 170 písm. b) SSP, v zmysle ktorého žiaden z účastníkov nemá právo na náhradu trov konania ak bolo konanie zastavené. Poučenie: Proti výroku o zastavení konania a o práve na náhradu trov konania možno podať kasačnú sťažnosť do jedného mesiaca od doručenia tohto rozhodnutia na Krajský súd v Banskej Bystrici. Proti výroku o postúpení veci nie je prípustná kasačná sťažnosť. V kasačnej sťažnosti sa musí okrem všeobecných náležitostí podania podľa § 57 uviesť: a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva, d) návrh výroku rozhodnutia. Sťažnostné body možno meniť len do uplynutia lehoty na podanie kasačnej sťažnosti. Kasačnú sťažnosť je potrebné predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší ú konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil.

